b'\n_START_ARTICLE_\nVekoslav Janko\n_START_SECTION_\n\xc5\xbdivljenjepis\n_START_PARAGRAPH_\nSprva je bil anga\xc5\xbeiran kot dramski igralec, nato je za\xc4\x8del nastopati v operetah v tenorskih vlogah. V operah je nato nastopal v baritonskih vlogah. Leta 1926 je pri\xc5\xa1el v ljubljansko opero, kjer je ostal vse do upokojitve leta 1960. Po prihodu v Ljubljano je na konservatoriju \xc5\xa1tudiral solopetje pri Juliju Betettu. S svojim bleste\xc4\x8dim glasom v vseh legah, posebno v vi\xc5\xa1inah, in pojavo je postal ljubljenec ljubljanskega opernega ob\xc4\x8dinstva. V Ljubljani je praznoval petdesetletnico umetni\xc5\xa1kega dela. Leta 1948 je prejel Pre\xc5\xa1ernovo nagrado za \xc5\xbeivljenjsko delo na podro\xc4\x8dju operne umetnosti. Najve\xc4\x8dje uspehe je do\xc5\xbeivljal z vlogo o\xc4\x8deta Germonta, ki jo je interpretiral skozi desetletja._NEWLINE_Bil je mnenja, da je vloga Rigoletta v istoimenski Verdijevi operi za njegov glas prete\xc5\xbeka, zato se jo je izogibal. Samo enkrat je nastopil v njej, leta 1946, vendar vloge ni odpel v celoti. Strahospo\xc5\xa1tovanje pred likom dvornega norca je bilo preveliko.'